Maanteetranspordi alavaldkonnas toob Bulgaaria ja Rumeenia liitumine ELiga kaasa rahvusvahelise maanteetranspordituru avanemise Bulgaaria ja Rumeenia vedajatele. Pärast liitumist hakkavad Bulgaaria ja Rumeenia ning liikmesriikide, sh Eesti vahelised autoveod toimuma Bulgaaria ja Rumeeniaga sõlmitud ühinemislepingu kohaselt. Kuni Bulgaaria ja Rumeenia liitumiseni ELiga reguleeritakse Eesti ja Bulgaaria ning Eesti ja Rumeenia vahelisi autovedusid vastavalt 18. mail 1999 ja 22. märtsil 1993 sõlmitud rahvusvahelise autoveo kokkulepetega. Pärast Bulgaaria ja Rumeenia liitumist ELiga jäävad nimetatud kahepoolsed kokkulepped kehtima nendes valdkondades, mida ei reguleerita ühinemislepinguga. Bulgaaria ja Rumeenia vedajad hakkavad teostama rahvusvahelisi autovedusid Bulgaaria ja Rumeenia ning ELi liikmesriikide vahel veoseveo puhul määruses 881/92/EMÜ kehtestatud ühenduse veoloa alusel ning sõitjateveo puhul määruses 684/92/EMÜ (muudetud määrusega 11/98/EÜ) kehtestatud ühenduse veoloa alusel. Selline veoturu avamine annab Bulgaaria ja Rumeenia vedajatele piiramatud autovedude võimalused ELi liikmesriikidesse, sh Eestisse. Turu avanemise korral kaovad praegu kehtivad Bulgaaria ja Rumeenia ning Eesti kahepoolsed veoload ning Bulgaaria ja Rumeenia vedajale jäävad kehtima ainult kvalitatiivsed piirangud, mis tulenevad direktiividest 96/26/EÜ ja 98/76/EÜ.